डीजल कीमतें नियंत्रण मुक्त हों : बसु  
केंद्रीय वित्त मंत्रालय में मुख्य आर्थिक सलाहकार कौशिक बसु ने डीजल की कीमतों को नियंत्रण मुक्त करने की वकालत की है।
केंद्रीय वित्त मंत्रालय में मुख्य आर्थिक सलाहकार कौशिक बसु ने डीजल की कीमतों को नियंत्रण मुक्त करने की वकालत की है, क्योंकि इससे दीर्घ काल में महंगाई नीचे आएगी। बसु ने बृहस्पतिवार शाम बंगाल चैम्बर ऑफ कॉमर्स में आयोजित एक कार्यक्रम के इतर संवाददाताओं से कहा, "मैं व्यक्तिगत तौर पर मानता हूं कि डीजल की कीमतें अधिक देर किए बगैर नियंत्रण मुक्त कर दी जानी चाहिए। लेकिन ऐसा तत्काल किया जाना चाहिए या इसके लिए हमें कोई बेहतर समय चुनना चाहिए, यह एक अलग प्रश्न है।"बसु ने कहा, "जैसे ही आप डीजल कीमतों को नियंत्रण मुक्त करेंगे, आपको थोड़े समय के लिए महंगाई में वृद्धि दिखाई देगी। लेकिन यदि आप डीजल कीमतों को नियंत्रण मुक्त करते हैं तो लम्बी अवधि के लिए महंगाई नीचे जाएगी।"बसु ने आगे कहा, "देश के दीर्घकालिक हित में हमें डीजल कीमतों को नियंत्रण मुक्त कर देना चाहिए। लेकिन चूंकि थोड़े समय के लिए इससे महंगाई बढ़ेगी, लिहाजा हम इसके लिए उस समय का चुनाव कर सकते हैं, जब महंगाई थोड़ी नीचे हो। लोगों के लाभ के लिए डीजल कीमतों को नियंत्रण मुक्त कर दिया जाना चाहिए।"  बसु ने कहा कि किरोसिन, खाना पकाने की गैस और उर्वरक प्रत्यक्ष सब्सिडी के दायरे में शामिल होने जा रहे हैं, जैसा कि वित्त वर्ष 2011-12 के बजट में कहा गया है। लोगों को प्रत्यक्ष सब्सिडी मुहैया कराने की प्रक्रिया के बारे में पूछे जाने पर बसु ने कहा, "हम किरोसिन की कीमत के साथ कोई छेड़छाड़ नहीं करने जा रहे। लाभ उन लोगों को दिया जाएगा, जो इसके पात्र हैं। यह स्मार्ट कार्ड, कूपन या नकदी कार्ड के रूप में होगा।"